<classify> KATIKA kuongeza thamani ya mazao na kuendeleza mapinduzi ya kilimo nchini, Benki ya Maendeleo ya Kilimo Tanzania TADB imeainisha mazao manne ya kimkakati na eneo la umwagiliaji, kama vipaumbele kuanzia mwaka 2020.Mazao hayo ya kimkakati yaliyowekewa nguvu baada ya kufanyiwa utafiti wa namna ya kuyaongeza thamani ni kahawa, pamba, korosho, mkonge na uwekezaji katika eneo la umwagiliaji la Dakawa mkoani Morogoro.Aidha, benki hiyo kwa miaka minne imevifikia vyama 99 vya msingi na mikoa 22 kwa mikopo. Benki hiyo imesema utekelezaji wa dhamira hiyo, unatokana na Serikali ya Awamu ya Tano ya Rais Dk John Magufuli kuwekeza zaidi ya Sh bilioni 300, uliowezesha kutoa mikopo ya zaidi ya Sh bilioni 148 katika kilimo.Mkurugenzi Mtendaji wa TADB, Japhet Justine akielezea mafanikio ya miaka minne ya serikali katika benki hiyo jana jijini Dar es Salaam, alisema walianza na mtaji wa Sh bilioni 60 na baadae kufikia Sh bilioni 68, kabla ya serikali kuwekeza fedha zaidi na kufikia Sh bilioni 312 kama mtaji.Justine alisema mafanikio hayo, yamewezesha kutoa mikopo kwa viwanda 13 katika kuvifungamanisha viwanda na kilimo ili kutengeneza soko la ndani. Kwamba zaidi ya Sh bilioni 35 zilitolewa mwaka 2017 na mwakani wamefanya utafiti wa kuwekeza katika mazao ya kiuchumi, kuelekea nchi ya uchumi wa kati 2025.Uchunguzi tulioufanya umetupeleka kuwekeza nguvu kubwa katika mazao ya kimkakati ambayo ni pamba kufikia level hatua ya kutengeneza nguo hapa nchini kwa kuwezesha viwanda na kuwezesha wakulima kuchakata pamba kwa kuwakopesha mashine za kuchambua pamba na tunafanya mazungumzo na Simiyu, Geita na Shinyanga, alisema na kufafanua kuwa Tanzania imezalisha tani 300,000 za pamba msimu wa mwaka huu.Mazao mengine ni katani ambayo miaka ya 1960 Tanzania ilikuwa ikizalisha tani 260 kwa mwaka, lakini leo tani 40,000 huku Sh bilioni zaidi ya 15 zikitumika kuingiza magunia ya kubeba mazao yanayotokana na zao hilo na zao jingine ni korosho. Kahawa ni zao la nne la kimkakati na kwa maelezo ya Justine, Sh bilioni 50 zimetolewa kwa vyama vya ushirika vitatu na kwa miaka miwili Sh bilioni 120 zimewafikia wakulima moja kwa moja.Tunatekeleza agizo la Rais Magufuli kuwekeza katika mnyororo wa thamani wa mazao haya yasisafirishwe kama mazao ghafi, alisema.Justine alisema watafufua umwagiliaji katika eneo la Dakawa 2020 kwa kupeleka taasisi za fedha katika na mradi, kupeleka matrekta. Katika eneo hili alisema kwa miaka minne wamewekeza Sh bilioni 17 na mwaka 2020 watawekeza zaidi kupitia Mfuko wa Dhamana.Alisema watatekeleza mkakati huo wa mazao ya kiuchumi kupitia uwekezaji wa Mfuko wa Dhamana wa benki hiyo na mabenki mengine wa Sh bilioni 36.4, ambao benki hiyo imewekeza nusu ya hiyo Sh bilioni 16.2. Aliishukuru serikali kwa kuwezesha mtaji wa Sh bilioni 312 kama mtaji wa mikopo tangu mwaka 2015 ilipoanzishwa.Alisema kufafanua kuwa Sh bilioni 148.12 zilizotolewa kama mkopo katika kuongeza thamani ya mnyororo kwa sekta za mifugo nyama na maziwa, samaki, nyuki, matrekta, mashine, umwagiliaji na kuwafikia wanufaika milioni 1.6.  <topic>: KITAIFA 